Εγκρίθηκε ο ελληνικός προϋπολογισμός λιτότητας για το 2012
ενώ η S&P απειλεί με υποβάθμιση και τον μηχανισμό στήριξης της Ευρωζώνης
Η Ελληνική Βουλή ενέκρινε τον προϋπολογισμό λιτότητας για το 2012, γεγονός που αποτελεί προϋπόθεση για την εκταμίευση της επόμενης δόσης του διεθνούς δανείου προς τη χώρα. 258 βουλευτές των τριών κομμάτων που αποτελούν την κυβέρνηση συνεργασίας ενέκριναν το πακέτο σκληρών μέτρων τις πρώτες πρωινές ώρες της Τετάρτης, ενώ την ίδια στιγμή Ευρωπαίοι ηγέτες βρίσκονται υπό εντεινόμενες πιέσεις για την άμεση αντιμετώπιση της κρίσης χρέους στην Ευρωζώνη. Ο οίκος αξιολόγησης S&P απειλεί τώρα ότι θα υποβαθμίσει τον προσωρινό μηχανισμό οικονομικής στήριξης της Ευρώπης. Η S&P εξέδωσε την προειδοποίηση την Τρίτη, ενώ μια μέρα νωρίτερα είχε μετατρέψει σε αρνητική την προοπτική των οικονομιών 15 εκ των 17 χωρών μελών της ευρωζώνης, συμπεριλαμβανομένων και των ισχυρών ευρωπαϊκών οικονομιών της Γερμανίας και της Γαλλίας. Ο οίκος αξιολόγησης επισημαίνει ότι θα αποφασίσει εντός 90 ημερών εάν θα υποβαθμίσει την αξιολόγηση ΑΑΑ που διαθέτει ο μηχανισμός στήριξης κατά μία ή δύο μονάδες. Η απόφαση θα ληφθεί μετά από την εξέταση της πιστοληπτικής ικανότητας των χωρών που συμμετέχουν στο μηχανισμό. Ο αναλυτής της S&P, Μόριτζ Κρέιμερ, ανέφερε σε συνέντευξη τύπου στη Φρανκφούρτη ότι ο οίκος εξέδωσε τις προειδοποιήσεις γιατί οι ευρωπαίοι αξιωματούχοι έχουν «αντιδράσει καθυστερημένα και απρόθυμα» στην κρίση χρέους των ευρωπαϊκών χωρών. Ο ίδιος εξέφρασε τον προβληματισμό του για το εάν οι ευρωπαίοι ηγέτες θα αναλάβουν δράση μετά τη Σύνοδο Κορυφής που έχει προγραμματισθεί για το τέλος της εβδομάδας και η οποία έχει βασικό θέμα συζήτησης την κρίση χρέους των τελευταίων δύο ετών. Ο κ. Κρέιμερ τόνισε ότι η κρίση χρέους έχει εξαπλωθεί στις χώρες της Ένωσης και μπορεί να επιδεινωθεί. Εάν υποβαθμιστεί η αξιολόγηση του μηχανισμού στήριξης, θα αυξηθεί το κόστος δανεισμού για τις υπερχρεωμένες χώρες. Η Ελλάδα, η Ιρλανδία και η Πορτογαλία έχουν ήδη χρειαστεί διεθνή οικονομική βοήθεια και οι αναλυτές φοβούνται ότι η Ιταλία και η Ισπανία, η τρίτη και τέταρτη οικονομία της ευρωζώνης, μπορεί να χρειαστούν οικονομική βοήθεια.